Persoanele care construiesc fără autorizaţie nu pot obține dreptul de proprietate asupra noilor construcții, a stabilit Înalta Curte de Casaţie şi Justiţie, care s-a pronunţat printr-un recurs în interesul legii.

„Lipsa autorizaţiei de construire sau nerespectarea prevederilor acesteia, precum şi lipsa procesului-verbal de recepţie la terminarea lucrărilor constituie impedimente pentru recunoaşterea pe cale judiciară, în cadrul acţiunii în constatare, a dreptului de proprietate asupra unei construcţii realizate de către proprietarul terenului, cu materiale proprii”, potrivit deciziei din 8 aprilie, postată pe site-ul instanţei.

În cazurile în care nu exista autorizație de construire, persoanele care voiau să intabuleze construcția în cartea funciară aveau nevoie de un document cu care să facă acest lucru și, astfel, cereau instanței să constate operarea accesiunii imobiliare artificiale.

Pe de altă parte, Legea nr. 50/1991 privind autorizarea executării lucrărilor de construcție prevede că intabularea în cartea funciară nu se poate face fără existența unei autorizații de construcție.

De aici, a fost generată o jurisprudență contradictorie cu privire la statutul construcțiilor cu privire la care nu exista autorizație de construire. Mai exact, au existat soluții conflictuale în privința dobândirii dreptului de proprietate prin accesiune, într-un asemenea caz, scrie avocatnet.ro.

Cele două orientări jurisprudențiale au fost:

1) Lipsa autorizației de construire nu poate duce la dobândirea dreptului de proprietate, întrucât inclusiv dobândirea dreptului de proprietate asupra unei construcții trebuie să aibă loc prin respectarea limitelor imperative ale legii (precum obligația de a exista autorizație de construcție).

2) Lipsa autorizației de construire nu afectează însăși dobândirea dreptului de proprietate, ci are efecte în privința intabulării dreptului de proprietate și, de asemenea, poate duce la sancțiuni administrative.